 POLISI katika Kanda Maalumu ya Dar es Salaam linamshikilia mtu mmoja kwa madai ya kuwahifadhi watu wanaodaiwa kumteka mfanyabiashara bilionea nchini, Mohamed Dewji maarufu ‘Mo Dewji’ mwezi uliopita.Akizungumza na waandishi wa habari katika nyumba inayodaiwa kuwa alifichwa ‘Mo Dewji’, Kamanda wa Polisi Kanda Maalumu ya Dar es Salaam, Lazaro Mambosasa alisema jeshi hilo linaendelea kuwasaka watuhumiwa waliohusika katika tukio.Kwa mujibu wa Kamanda Mambosasa, nyumba hiyo ipo Mtaa wa Mwansasu, Mbezi Beach jijini Dar es Salaam na mmiliki wake ni Mwansasu (sasa marehemu) ila kwa sasa ipo chini ya binti zake.‘Mo Dewji’ anayetajwa kuwa mfanyabiashara bilionea na kijana, alitekwa Oktoba 11, mwaka huu na watu wenye silaha za moto katika eneo la Hoteli ya Colessium, Oysterbay na kupatikana Oktoba 20 katika eneo la Gymkhana akiwa ametelekezwa katika gari.Hata hivyo, Polisi ilisema inamshikilia mtu huyo ambaye hata hivyo jina lake wamelihifadhi kwa uchunguzi wa tukio hilo.